**2/20/2012**

**Nr 2012/1**

**Aksjon Hviterussland**I Nyhetsbrev nr 3/11 skrev vi om vår planlagte reise til Hviterussland i desember.  Som mange vil ha lest og hørt kom den dansk-norske delegasjonen ikke lenger enn til flyplassen i Minsk, der den tilbragte natten før samtlige medlemmer ble tvangsreturnert til Norge og Danmark.  For å følge opp sitt hviterusslandengasjement har Norsk PEN tatt et initiativ og invitert en rekke norske organisasjoner og enkeltpersoner med på «Aksjon Hviterussland».  I første omgang arbeider vi nå sammen med Human Rights House Foundation (HRH) og Den Norske Helsingforskomiteen (NHC) for å arrangere en større Hviterusslandkonferanse på Litteraturhuset i Oslo 22. mars.  Program og ytterligere informasjon om påmelding etc. vil foreligge på våre nettsider ila. noen uker, men så langt har vi bekreftet deltagelse fra generalsekretær i Europarådet, **Thorbjørn Jagland**, leder for forsvars- og utenrikskomitéen på Stortinget, **Ine Marie Eriksen Søreide**, statssekretær i UD **Torgeir Larsen**og medlem av Nordisk Ministerråd, stortingsrepresentant **Dagfinn Høybråthen**, i tillegg til en rekke internasjonale og hviterussiske eksperter – menneskerettighetsaktivister, journalister, forfattere, bloggere, jurister og folk fra næringslivet.  Øvrige organisasjoner som står bak denne aksjonen og konferansen i Oslo er Norsk Journalistlag og Norsk Faglitterær Forfatter- og Oversetterforening.

**Vinterens seminarer på Litteraturhuset**21. februar arrangerer vi et seminar om de papirløse.  På dette seminaret setter vi fokus på ytringsfrihet og ytringsmuligheter for våre papirløse asylsøkere.  NRK-journalistene **Janne Kjellberg** og **Caroline Rugeldal** har skrevet boken «Illegal» om papirløse i Norge og vil være to av flere innledere på seminaret.  Blant panelistene finner vi **Gro Hillestad Thune**, SV-politiker**Marianne Borgen**og representanter for de papirløse.  Ordstyrer er styremedlem og generalsekretær i NOAS, **Ann-Magrit Austenå**.

13. mars vil vår amerikanske kollega **Larry Siems**presentere sin bok «The Torture Report» som er en gjennomgang av all ulovlig tortur utvist av amerikanske myndigheter siden 2001 under dekke av «krigen mot terror».  Professor **Ole O. Moen**vil stille kritiske spørsmål og være meddebattant.

På Norsk PENs årsmøte 16. april planlegges det en faglig avdeling med Syria som tema.  Blant panelister og debattanter har vi allerede bekreftet Aftenpostenjournalist **Jørgen Lohne**, aktivist**Sara Azmeh Rasmussen**og den syriske forfatteren **Samar Yazbek**.  Våre seminarer finner sted i Nedjma og starter normalt kl 19.00, årsmøteseminaret kl 18.00.

**Norsk PEN til Etiopia**  
Nestleder **Elisabeth Eide**og styremedlem **Ann-Magrit Austenå**reiser i slutten av februar til Etiopia på invitasjon fra Etiopisk PEN som skal arrangere sin første internasjonale kongress.  Norsk PEN har vært støttesenter for Etiopisk PEN og bidratt til at de ble valgt inn i PEN International i 2008.

**Norsk PEN 90 år – planlegger ny fribyantologi**  
Norsk PEN kan markere 90 års virksomhet i 2012.  I den forbindelse ønsker styret å gjøre noe for våre etter hvert tallrike fribyforfattere og planlegger en ny fribyforfatterantologi.  Den forrige antologien – «De Stemmeløses Røst» - ble produsert i forbindelse med bokmessen på Lillestrøm i 2008, men var aldri til salgs i bokhandlene.  Den nye antologien, som vi regner med å ha klar ifm. markeringen av Fengslede Forfatteres Dag 15. november, vil bli distribuert til bokhandlere og bibliotek.  Redaktør for antologien er vårt styremedlem **Soudabeh Alishahi**som var den første fribyforfatteren i Oslo.  Hun skal redigere med hjelp og støtte fra oversetter og styremedlem **Bente Christensen**og tidligere leder **Kjell Olaf Jensen**, som også redigerte «De Stemmeløses Røst».

**Norsk PEN utnevner to æresmedlemmer**Styret i Norsk PEN har gjenopptatt tradisjonen med å utnevne æresmedlemmer.  Bakgrunnen er de mange positive tilbakemeldinger som kommer via PEN International fra fengslede forfattere som er blitt utnevnt til æresmedlemmer i PEN-sentere over hele verden.  Vi hører stadig om saker som har fått mer oppmerksomhet i mediene og der fanger er blitt bedre behandlet og til og med løslatt tidligere enn forventet fordi det er knyttet et æresmedlemskap fra et PEN-senter til deres navn.  Styret i Norsk PEN har utnevnt den hviterussiske aktivisten og MR-forkjemperen, leder for MR-organisasjonen Viasna, **Ales Bialiatski**og den prisbelønnte tyrkiske forleggeren og skribenten **Ragip Zarakolu**til nye æresmedlemmer.  Ytterligere informasjon om de to vil være tilgjengelig på våre nettsider om kort tid.

**Uttalelser og artikler på trykk og nett**I en artikkel i Aftenposten 4. februar uttrykker styremedlem **Ann-Magrit Austenå**, på vegne av styret, bekymring for at politisk bruk av religiøse symboler og følelser undergraver ytringsfrihet og politisk debatt mange steder i verden.  Norsk PEN har også meninger om den nylig inngåtte returavtalen mellom Norge og Etiopia.  Begge ytringer ligger på våre nettsider.

**Nye medlemmer**  
Rådgiver **Dina Roll-Hansen**, seksjonssjef i Norsk kulturråd **Mari Finess**, skribent **Kawa Gharji**, skribent **Raja Waseem**, oversetter **Ramin Golbang**, forfatter **Daniel Kadrpour**og journalist **Martin «Roni» Alasor**.